b'\n_START_ARTICLE_\nSamuel Kleinschmidt\n_START_PARAGRAPH_\nSamuel Petrus Kleinschmidt (27. februar 1814 i Alluitsoq/Lichtenau, Gr\xc3\xb8nland \xe2\x80\x93 8. februar 1886 i Noorliit / Neu Herrnhut, Gr\xc3\xb8nland) var en tysk herrnhutermission\xc3\xa6r og sprogforsker i Gr\xc3\xb8nland. Han var s\xc3\xb8n af den tyske mission\xc3\xa6r Konrad Kleinschmidt og dennes danske hustru, Christina Petersen._NEWLINE_Han blev f\xc3\xb8dt i Gr\xc3\xb8nland, hvor hans fader var herrnhutisk mission\xc3\xa6r. Som ung gik han i skole i Tyskland og Danmark og studerede latin, gr\xc3\xa6sk, og hebr\xc3\xa6isk, s\xc3\xa5 vel som hollandsk, fransk og engelsk og imens vedligeholdt han sine modersm\xc3\xa5l: dansk, tysk og gr\xc3\xb8nlandsk. _NEWLINE_Kleinschmidt udnyttede sit grundige kendskab til gr\xc3\xb8nl\xc3\xa6nderne og Gr\xc3\xb8nland i forbindelse med et stort videnskabeligt arbejde, der gik i mange retninger._NEWLINE_Han foretog mange\xc3\xa5rige, p\xc3\xa5lidelige, meteorologiske observationer, og med f\xc3\xa5 midler, men et udm\xc3\xa6rket skarpt blik udarbejdede han fortrinlige kort s\xc3\xa5vel i detaljer over dele af Sydgr\xc3\xb8nland som over hele Gr\xc3\xb8nland._NEWLINE_Samuel Kleinschmidt dokumenterede det gr\xc3\xb8nlandske sprog, da han udgav en gr\xc3\xb8nlandsk-tysk ordbog, en gr\xc3\xb8nlandsk-dansk Ordbog 1871, desuden en grammatik (i 1851) og han formulerede en gr\xc3\xb8nlandsk retskrivning, der siden blev taget alment i anvendelse._NEWLINE_Hans far foretog den f\xc3\xb8rste overs\xc3\xa6ttelse af Bibelen til gr\xc3\xb8nlandsk og udgav det nye testamente i 1822 og hele Bibel i 1851. De overs\xc3\xa6ttelser har s\xc3\xb8nnen Samuel Kleinschmidt revideret og udgav TASTAMANTIT\xc3\x82K i 1893. Han blev l\xc3\xa6rer p\xc3\xa5 seminariet i Nuuk i 1859 efter at gentagne konflikter med hans menighed f\xc3\xb8rte til hans afsked herfra._NEWLINE_Hans arbejde var pr\xc3\xa6get af videnskabelig grundighed og en \xc3\xa5ben interesse for det gr\xc3\xb8nlandske. Han sagde: "Af tilb\xc3\xb8jelighed er jeg gr\xc3\xb8nlandsk"._NEWLINE_I Nuuk er en skole opkaldt efter ham. Der findes ogs\xc3\xa5 en stolpe, Samuel Kleinschmidts Lygtep\xc3\xa6l, som han efter sigende h\xc3\xa6ngte sin lygte p\xc3\xa5 om morgenen efter turen fra sin bolig uden for byen til seminariet. Efter arbejde hentede han lygten igen til hjemturen.'